# Cheimarrichthys fosteri

Cheimarrichthys fosteri és l'única espècie de peix de la família dels quimarríctids i del gènere Cheimarrichthys.

## Etimologia

Cheimarrichthys prové dels mots grecs cheimarros, -ous (torrent, rierol) i ichthys (peix).

## Descripció

El cos, allargat i robust, fa 15 cm de llargària màxima i presenta bandes fosques als flancs i el ventre de color blanc. Aleta dorsal amb 4-5 espines curtes i 19-20 radis tous. L'aleta anal comença per sota del cinquè radi de la dorsal i té 1-2 espines i 15 radis tous. Pectorals altes i amb 15 radis ramificats. Pelvianes amples, es troben sota el cap i inserides per davant del nivell de les pectorals. Caudal una mica fesa i amb 13-15 radis ramificats. Línia lateral contínua i amb 50 escates. Escates petites i ctenoides. Cap ample, deprimit, sense escates, aplanat a la part inferior, de color verd oliva fosc (més clares les galtes) i amb una longitud igual a la cinquena part de la llargada total (sense l'aleta caudal). Boca subterminal (molt eficaç per nodrir-se dels invertebrats adherits a les roques), lleugerament obliqua, petita i no protràctil. Dents vil·liformes a totes dues mandíbules i al vòmer. Ulls molt alts, quasi en posició dorsal. Espai interorbitari convex. Mandíbula superior més allargada que la inferior. Opercle i preopercle sencers. La morfologia del cap, de les aletes pectorals i de les pelvianes està adaptada a les condicions dels corrents ràpids fluvials.

## Reproducció

Pel que sembla, fresa a la primavera i té una etapa larval marina (tot i que l'indret on ho fa no és conegut). Els joves s'endinsen a l'aigua dolça a la primavera i la tardor i hi romanen durant la resta de llurs vides.

## Alimentació

És un depredador nocturn (a partir de l'ocàs i després d'haver passat el dia descansant al fons aquàtic) d'insectes aquàtics bentònics (Aoteapsyche tepoka, Austrosimulium ungulatum, Deleatidium, Hydora, Hydrobiosis -com ara, Hydrobiosis frater i Hydrobiosis umbripennis-, Oxyethira albiceps, Zelandobius furcillatus, Paralimnophila skusei, quironòmids i ceratopogònids). El seu nivell tròfic és de 3,35.

## Hàbitat i distribució geogràfica

És un peix d'aigua dolça, salabrosa i marina; amfídrom; demersal i de clima subtropical (34°S-47°S), el qual viu al Pacífic sud-occidental: és un endemisme dels rius de corrent ràpid i de substrat de grava i còdols de Nova Zelanda fins als 700 m d'altitud i 300 km terra endins. Malgrat la seua habilitat per viure en aigües ràpides, no és un bon escalador i només penetra terra endins en els sistemes fluvials on el pendent és relativament baix.

## Observacions

És inofensiu per als humans i el seu índex de vulnerabilitat és baix (10 de 100).

## Referències

* ↑ The Taxonomicon (anglès)
* ↑ Romero, P., 2002. An etymological dictionary of taxonomy. Madrid (Espanya).
* ↑ Nelson, J. S., 1984. Fishes of the world. Segona edició. John Wiley & Sons, Inc., Nova York. 523 p.
* 1 2 3 NZ Freshwater Fish Database (anglès)
* ↑ Lloris, D., 2007. Glosario ilustrado de Ictiología para el mundo hispanohablante. Generalitat de Catalunya. Departament d'Agricultura, Alimentació i Acció Rural: 967 pp. Pàg. 553.
* 1 2 3 4 5 FishBase (anglès)
* ↑ FishBase (anglès)
* ↑ Glova, G. J., P. M. Sagar i C. R. Docherty, 1987. Diel feeding periodicity of torrentfish (Cheimarrichthys fosteri) in two braided rivers of Canterbury, New Zealand. N. Z. J. Mar. Freshwat. Res. 21(4):555-561. «Enllaç».
* ↑ Sagar, P. M. i G. A. Eldon, 1983. Food and feeding of small fish in the Rakaia River, New Zealand. N.Z. J. Mar. Freshwat. Res. 17(3):213-226. Pàgs. 216-217.
* ↑ Scrimgeour, G. J. i M. J. Winterbourn, 1987. Diet, food resource partitioning and feeding periodicity of two riffle-dwelling fish species in a New Zealand river. J. Fish Biol. 31:309-324. Pàgs. 312-313.
* ↑ Sea Around Us (anglès)
* ↑ McDowall, R. M., 1988. Diadromy in fishes: migrations between freshwater and marine environments. Croom Helm, Londres. Pàg. 297.
* ↑ Riede, K., 2004. Global register of migratory species - from global to regional scales. Final Report of the R&D-Projekt 808 05 081. Federal Agency for Nature Conservation, Bonn, Alemanya. 329 p.
* ↑ Species in Pacific Ocean - FishBase (anglès)
* ↑ New Zealand Endemic Freshwater Fish Checklist (anglès)
* ↑ GBIF (anglès)
* ↑ All fishes of New Zealand - FishBase (anglès)
* ↑ Cheung, W. W. L., T. J. Pitcher i D. Pauly, 2005. A fuzzy logic expert system to estimate intrinsic extinction vulnerabilities of marine fishes to fishing. Biol. Conserv. 124:97-111.

## Enllaços externs

* AQUATAB (txec)
* BioLib (anglès)